Nog twee renosters vir horings gestroop, moratorium oorweegFoto: www.rhinoconservation.org ŉ Polisiewoordvoerder, lt. kol Ronel Otto, sê een van die renosters was dragtig en dat haar karkas Sondagmiddag gevind is. Die renosters is reeds glo sowat 10 dae dood en is vermoedelik verskeie kere met ŉ R4-geweer geskiet. Nog ŉ renoster se karkas is Maandagmiddag op ŉ privaat wildreservaat naby Hoedspruit gevind. Die renoster is na bewering Sondag doodgemaak. Niemand is nog in verband met die voorvalle in hegtenis geneem nie. Verlede week is twee renosters geskiet en hulle horings verwyder op ŉ plaas buite Mokopane. Nagenoeg 280 renosters is reeds vanjaar vir hulle horings doodgemaak. Die minister van omgewingsake en waterwese, Edna Molewa, het intussen aangekondig dat die regering ŉ moratorium op die jag van renosters oorweeg. Molewa sê sy is van plan om binnekort met al die provinsiale LUR’e oor die saak te vergader en die wettige prosesse van raadpleging te volg voordat enige amptelike besluite geneem word. Nagenoeg 155 vermeende wildstropers is reeds vanjaar in hegtenis geneem waarvan 65 in die Kruger Wildtuin.